**AGENȚIA PENTRU PROTECȚIA MEDIULUI BISTRIȚA-NĂSĂUD**

**DECIZIA ETAPEI DE ÎNCADRARE**

**proiect**

**din 18 aprilie 2024**

Ca urmare a solicitării de emitere a acordului de mediu adresată de **MUNICIPIUL BISTRIŢA**, cu sediul în municipiul Bistriţa, Piaţa Centrală, nr. 6, județul Bistrița-Năsăud, pentru proiectul:***”* *Coridor verde de mobilitate urbană în centrul istoric al Municipiului Bistrița”*,** propus a fi amplasat în intravilanul municipiului Bistrița, strada Alexandru Vlahuță, pasaj Alexandru Vlahuță, parcare Alexandru Vlahuță nr. 2, str Baba Novac, Piața Centrală, str. Ciprian Porumbescu, str. C. Dobrogeanu Gherea, str. Dogarilor, str. George Coșbuc, str. Liviu Rebreanu, Piața Morii, str. Nicolae Titulescu, Pasaj II, Pasaj IV, Pasaj VII, Pasaj XIII, Pasaj IX, Pasaj X, str. Vasile Nașcu, str. Țibleșului, str. Vasile Alecsandri, str. Zorilor, Piața Mică, str. Ecaterina Teodoriu, str. Mihail Kogălniceanu, str Albert Berger, județul Bistriţa-Năsăud, înregistrată la Agenţia pentru Protecţia Mediului Bistriţa-Năsăud cu nr. *4498/03.04.2024*, ultima completare cu nr. 5280/18.04.2024, în bază Legii nr. 292/2018 privind evaluarea impactului anumitor proiecte publice și private asupra mediului și a Ordonanţei de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea nr. 49/2011, cu modificările și completările ulterioare,

**Agenţia pentru Protecţia Mediului Bistriţa-Năsăud decide**, ca urmare a consultărilor desfăşurate în cadrul şedinţei Comisiei de Analiză Tehnică din data de 17.04.2024, **că proiectul**: *”* ***Coridor verde de mobilitate urbană în centrul istoric al Municipiului Bistrița****”*, propus a fi amplasat în intravilanul municipiului Bistrița, județul Bistrița-Năsăud, **nu se supune evaluării impactului asupra mediului**.

**Justificarea prezentei decizii:**

**I.** **Motivele pe bază cărora s-a stabilit necesitatea neefectuării evaluării impactului asupra mediului sunt următoarele:**

Proiectul **intră sub incidenţa Legii nr. 292/2018** privind evaluarea impactului anumitor proiecte publice și private asupra mediului, fiind încadrat în Anexa 2, la punctul 10, lit. b) proiecte de dezvoltare urbană, inclusiv construcţia centrelor comerciale şi a parcărilor auto;

Proiectul propus **nu** **intră sub incidența art. 28** din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea nr. 49/2011, cu modificările și completările ulterioare.

Proiectul propus **nu** **intră sub incidența art. 48 și 54** din Legea apelor nr. 107/1996, cu modificările și completările ulterioare.

Proiectul a parcurs etapa de evaluare iniţială şi etapa de încadrare, din analiza listei de control pentru etapa de încadrare, definitivată în cadrul ședinței C.A.T. şi în bază criteriilor de selecţie pentru stabilirea necesităţii efectuării evaluării impactului asupra mediului din Anexa 3 la Legea nr. 292/2018, nu rezultă un impact semnificativ asupra mediului al proiectului propus.

Pe parcursul derulării procedurii de mediu, anunţurile publice la depunerea solicitării de emitere a acordului de mediu şi pentru încadrarea proiectului au fost mediatizate prin: publicare în presa locală, afişare la sediul și pe site-ul titularului, Municipiul Bistrița, afişare la sediul și pe site-ul A.P.M. Bistriţa-Năsăud.

Nu s-au înregistrat observaţii/comentarii/contestaţii din partea publicului interesat pe parcursul procedurii.

**1. Caracteristicile proiectului:**

***a) dimensiunea și concepția întregului proiect***:

Proiectul propune reamenajarea Pieței Centrale, Pieței Mici (parțial), Pieței Morii, pietonalului strada Liviu Rebreanu și unor rețele de pasaje si străzi din centrul istoric al municipiului Bistrița, str. Alexandru Vlahuță, pasaj Alexandru Vlahuță, parcare Alexandru Vlahuță nr. 2, str Baba Novac, str. Ciprian Porumbescu, str. C. Dobrogeanu Gherea, str. Dogarilor, str. George Coșbuc, str. Nicolae Titulescu, Pasaj II, Pasaj IV, Pasaj VII, Pasaj XIII, Pasaj IX, Pasaj X, str. Vasile Nașcu, str. Țibleșului, str. Vasile Alecsandri, str. Zorilor, str. Ecaterina Teodoriu, str. Mihail Kogălniceanu, str. Albert Berger.

Obiectivul principal este extinderea zonelor pietonale, ceea ce va conduce la îmbunătățirea condițiilor de mediu și a calității vieții prin atragerea cetățenilor către mersul pe jos (transport nemotorizat) și astfel diminuarea gradului de utilizare al autovehiculelor.

Investiția se va implementa în 2 etape.

**Activități / sub-activități propuse prin proiect:**

* regenerarea urbană a zonei prin reabilitarea, modernizarea și reorganizarea spațiilor publice urbane (zone pietonale, zone destinate traficului auto și parcărilor) prin reconsiderarea modalităților de utilizare a acestora descongestionând circulația — intervenții menite să crească calitatea vieții cetățenilor Bistriței, realizat printr-un concept unitar de dezvoltare, original din punct de vedere arhitectural, prietenos cu mediul, determinând un stil de viață sănătos al cetățenilor și al turiștilor care vizitează zona reconfigurată;
* administrare mai bună a domeniului public din zona de intervenție;
* punerea în valoare a potențialului istoric și arhitectural al clădirilor.

Reorganizarea spațială, mobilarea (amplasarea unor zone de activități diverse pe spațiul stradal), iluminatul public, plantarea unui număr semnificativ de arbori, extinderea suprafețelor pietonale, crearea unor „străzi rezidențiale / partajate” (străzi preponderent pietonale cu acces auto pentru riverani) și suplimentarea trecerilor de pietoni sunt principalele măsuri propuse, care ar putea duce la creșterea semnificativă a beneficiilor sociale ale unei vecinătăți dinamice și complexe.

Prin amplasarea dotărilor urbane (cișmele, locuri de parcare pentru biciclete, stații de încărcare pentru biciclete/trotinete electrice, mobilier urban sau stâlpi de iluminat cu conexiune WI-FI) proiectul încearcă să răspundă exigențelor actuale pe care un spațiu public trebuie să le îndeplinească.

Măsurile și caracterul fiecărei străzi / piețe cuprinse în proiect sunt adaptate rolului pe care acestea le au în schema de circulație:

* străzile G. Coșbuc, N. Titulescu, Dogarilor (tronson 2 și 3) și M. Kogalniceanu rămân importante pentru traficul auto. Circulația principală velo se va desfășura pe străzile N. Titulescu și M.Kogalniceanu;
* străzile secundare sunt propuse să devină străzi rezidențiale;
* străzile cuprinse în proiect sunt organizate într-un sistem de sensuri unice, care permite utilizarea mai eficientă a profilelor și obținerea suprafețelor necesare pentru îmbunătățirea mobilității pietonale și velo și pentru creșterea calității spațiului public;
* noile profile stradale includ piste/benzi pentru bicicliști (parțial), trotuare mai largi, plantații de aliniament, spații verzi și locuri de repaus;
* sunt propuse locuri de parcare integrate în noua amenajare a profilelor stradale (pe străzile G. Coșbuc, N. Titulescu, Dogarilor și în Piața Morii) ;
* spațiile verzi sunt extinse și reorganizate pentru o mai bună accesibilitate și funcționalitate. Sunt propuse vegetație, mobilier urban și iluminat public pe bază de LED.

Terenul este situat în intravilanul municipiului Bistrița, în perimetrul de protecție a valorilor istorice și arhitectural-urbanistice.

* Imobile în proprietatea Municipiului Bistrița.
* **Regimul economic:** folosință actuală conform P.U.G. municipiul Bistrița.
* **Folosință actuală:** artere de circulație, curți/construcții.
* **Regimul tehnic:** S= 60.309 mp.

|  |  |  |
| --- | --- | --- |
| **INDICATORI PROIECT** | **EXISTENT** | **PROPUNERE** |
| **Suprafață totală proiect:** | **60.309 mp.** | **60.309 mp.** |
| **Suprafață pietonală** | 31.013 mp. | 32.898 mp. |
| **Suprafață carosabilă (asfalt, piatra cubica)** | 22.354 mp. | 6.955 mp. |
| **Suprafață carosabilă ocazional (partajată)**  Străzi cu acces restrictionat | 1.076 mp. | 11.268 mp. |
| **Suprafață verde / permeabilă**  zone plantate cu gazon, vegetație joasă, zone cu agregate naturale compactate plantate cu vegetație înaltă, gropi de plantare arbori pe trotuare | 5.769 mp. | 7.086 mp |
| **Suprafață piste/benzi pentru biciclete / trotinete**  suprafețe dedicate | 0 mp. | 2.005 mp. |
| **Arbori** | 355 buc. | 467 buc. |
| Nr. total locuri de parcare autoturisme | 177 | 70 |
| **Indici urbanistici:** |  |  |
| Suprafața proiect 60.309 mp.  **Suprafață construită la sol**  In zona Piata Morii tronson 2  P.O.T. :  C.U.T. : | 97 mp.  0%  0 | 97 mp.  0.02%  0.0002 |

**Descrierea lucrărilor propuse:**

**Suprafețe de călcare / sisteme rutiere**

Prin proiect s-a încercat maximizarea zonelor permeabile prin folosirea următoarelor materiale:

* zone de plantare gazon și plante perene decorative – 3.609 mp
* agregate naturale compactate solidificate cu apă – 3.477 mp (în Piața Centrală, Piața Morii și fosta parcare pe str. A. Vlahuță);
* plăci din piatră naturală format mare pe trotuarele / suprafețele pietonale și partajate – 32.894 mp pe trotuare/zone pietonale și 10.318 mp pe zone partajate;
* pe „străzile rezidențiale” carosabilul ocazional va fi pavat cu piatră cubică (str. Țibleșului, str. Baba Novac) – 951mp;
* pentru partea carosabilă a străzilor G. Coșbuc, N. Titulescu, Dogarilor (parțial), M. Kogalniceanu (parțial), Zorilor și V. Alecsandri se va folosi asfalt (5.256 mp), însă locurile de parcare vor fi clar delimitate și tratate diferit (piatră cubică – 1.690mp) ;
* pentru suprafețele dedicate pentru circulația bicicletelor / trotinetelor (piste / benzi) se va folosi asfalt colorat (2.005mp).

**Sisteme rutiere propuse**

**Structura rutiera SR 1** (se aplică pe Str. Țibleșului, Str. Dogarilor T2, T1, Pasaj XIII, str. Baba Novac, str. Mihail Kogălniceanu, str. Ciprian Porumbescu, str. C-tin Dobrogeanu Gherea, str. George Coșbuc, str. Alexandru Vlahuța, Leg. Str. Zorilor - Str. E. Teodoroiu, Piața Mică, str. Albert Berger, str. Vasile Nașcu, str. Liviu Rebreanu)

* *strat inferior de fundație*, h = 30 cm, din balast
* *strat superior de fundație,* h = 15 cm, din piatra sparta amestec optimal
* *strat de poza,*  h = 3 cm, din sapa uscata (ciment/nisip=1/3)
* *strat de uzura*, h = 8 cm, strat din pavaj cu placi de granit sau porfir

**Structura rutiera SR 2** (se aplică pe Str. Zorilor, Str. Vasile Alecsandri, tronsonul de drum Piața Mică, str. George Coșbuc, str. Nicolae Titulescu, str. Dogarilor T3, T2, str. Mihail Kogălniceanu)

* *strat inferior de fundație*, h = 30 cm, din balast
* *strat superior de fundație,* h = 15 cm, din piatra sparta amestec optimal
* *strat de legatura*, h = 6 cm, din beton asfaltic deschis BAD22.4
* *strat de uzura*, h = 4 cm, din beton asfaltic BA16

**Structura rutiera SR 3** (se aplică pe zonele adiacente clădiriilor de pe str. Țibleșului, str. C-tin Dobrogeanu Gherea, str. Ciprian Porumbescu, str. Mihail Kogălniceanu, str. Dogarilor T1, str. Al. Vlahuța, Piața Mică, str. Vasile Nașcu, str. Albert Berger, str. Liviu Rebreanu și str. Lupeni)

* *strat inferior de fundație*, h = 30 cm, din balast
* *strat superior de fundație,* h = 15 cm, din piatra sparta amestec optimal
* *strat de poza,*  h = 3 cm, din sapa uscata (ciment/nisip=1/3)
* *strat de uzura*, h = 8 cm, din pavaj de piatra cubică din porfir sau granit (8x8cm)

**Structura rutiera SRP 1** (se aplică pe zonele pietonale din jurul Pieței Centrale):

* *strat inferior de fundație*, h = 30 cm, din balast
* *strat superior de fundație,* h = 15 cm, din piatra sparta amestec optimal
* *strat de poza,*  h = 3 cm, din sapa uscata (ciment/nisip=1/3)
* *strat de uzura*, h = 10 cm, din pavaj cu plăci din porfir sau granit

**Structura rutiera SRP 2** (se aplică pe zonele de circulație din Piața Centrală):

* *Fundație existentă* din balast
* *strat superior de fundație,* h = 15 cm, din piatra sparta amestec optimal
* *strat de poza,*  h = 3 cm, din sapa uscata (ciment/nisip=1/3)
* *strat de uzura*, h = 10 cm, din pavaj cu plăci din porfir sau granit

**Structura rutiera SPA 1** (se aplică pe zonele de parcări de pe str. George Coșbuc, str. Nicolae Titulescu, str. Dogarilor T3 și T2.):

* *strat inferior de fundație*, h = 30 cm, din balast
* *strat superior de fundație,* h = 15 cm, din piatra sparta amestec optimal
* *strat de poza,*  h = 3 cm, din sapa uscata (ciment/nisip=1/3)
* *strat de uzura*, h = 8 cm, din pavaj de piatra cubică din porfir sau granit (8x8cm)

**Structura rutiera SPA 2** (se aplică pe zonele de parcări cu dizabilități de pe str. Dogarilot T2):

* *strat inferior de fundație*, h = 30 cm, din balast
* *strat superior de fundație,* h = 15 cm, din piatra sparta amestec optimal
* *strat de poza,*  h = 3 cm, din sapa uscata (ciment/nisip=1/3)
* *strat de uzura*, h = 8 cm, din pavaj cu plăci din porfir sau granit

**Structura pietonala SP 1** (se aplică pe str. Dogarilor T3, T2, str. George Coșbuc, str. Nicolae Titulescu, str. Mihail Kogălniceanu, str. C-tin Dobrogeanu Gherea, Pasajul X, Pasajul IV, Pasajul Al. Vlahuță, Pasajul II, Pasajul VII, str. Zorilor, str. V. Alecsandri, tronsonul de drum Piața Mică, Pasajul IX, pe Legătura str. Zorilor și Str. E. Teodoroiu și pe aleeile pietonale din Piața Morii):

* *strat inferior de fundație*, h = 15 cm, din balast,
* *strat superior de fundație,* h = 12 cm, din piatra sparta amestec optimal,
* *strat de poza,*  h = 3 cm, din sapa uscata (ciment/nisip=1/3),
* *strat de uzura*, h = 8 cm, strat din pavaj cu placi de granit sau porfir;

**Structura pietonala SP 2** (se aplică pe zona adiacentă a clădirilor de pe Pasaj II, Pasajul VII, Pasaj Al. Vlahuță, Pasaj VII, Pasaj IV, Pasaj IX, Pasaj X, Pasaj XIII, Leg. Str. Zorilor - Str. E. Teodoroiu, str. C-tin Dobrogeanu Gherea, str. Mihail Kogălniceanu, str. Dogarilot T1, Str. Nicolae Titulescu)

* *strat inferior de fundație*, h = 15 cm, din balast
* *strat superior de fundație,* h = 12 cm, din piatra sparta amestec optimal
* *strat de poza,*  h = 3 cm, din sapa uscata (ciment/nisip=1/3)
* *strat de uzura*, h = 8 cm, din pavaj de piatra cubică din porfir sau granit (8x8cm)

**Structura pietonala SP 3** (se aplică pe Parcare str. Alexandru Vlahuța nr.2, Piata Morii)

* *strat inferior de fundație*, h = 15 cm, din balast
* *strat superior de fundație,* h = 12 cm, din piatra sparta amestec optimal
* *strat de uzura*, h = 10 cm, din macadam
* *strat din pietris*, h = 3 cm, din pietris sort 8-16 imprastiat peste macadam

**Structura pietonala SP 4** (se aplică în interiorul Axului Perimetral din Piața Centrală)

* *strat inferior de fundație*, h = 20 cm, din balast
* *strat superior de fundație,* h = 15 cm, din piatra sparta amestec optimal
* *strat de uzura*, h = 10 cm, din agregate naturale, sort 0-16 mm
* *strat din pietris*, h = 1 cm, suprafață de călcare din pietriș, sort 2-6 mm

**Structura pietonala SP 5** (se aplică pe trotuarul de pe Axa Nord-Vest )

* *strat inferior de fundație*, h = 20 cm, din balast
* *strat superior de fundație,* h = 15 cm, din piatra sparta amestec optimal
* *strat de poza,*  h = 3 cm, din sapa uscata (ciment/nisip=1/3)
* *strat de uzura*, h = 10 cm, din pavaj cu plăci din porfir sau granit

**Structura pietonala SP 6** (se aplică pe zonele adiacente clădirilor din Piața Centrală)

* *strat inferior de fundație*, h = 30 cm, din balast
* *strat superior de fundație,* h = 15 cm, din piatra sparta amestec optimal
* *strat de poza,*  h = 5 cm, din sapa uscata (ciment/nisip=1/3)
* *strat de uzura*, h = 8 cm, din pavaj de piatra cubică din porfir sau granit (8x8cm)

**Structura cicliști SRC 1** (se aplică în zona pistelor de cicliști de pe str. Nicolae Titulescu și str. Mihail Kogălniceanu)

* *strat inferior de fundație*, h = 20 cm, din balast
* *strat superior de fundație,* h = 12 cm, din piatra sparta amestec optimal
* *strat de uzura*, h = 4 cm, din beton asfaltic BA8

**Încadrare cu borduri**

În funcție de suprafețele pe care le delimitează și de utilizarea lor, sunt propuse borduri din piatră sau platbande/borduri metalice care încadrează discret aleile și zonele pietonale.

* Borduri drepte din piatră 20x25cm – cca 6.725 ml;
* Borduri curbe din piatră 20x25cm – cca 115 ml;
* Borduri drepte din piatră 10x55cm - cca 2.880 ml;
* Bordură/platbandă metalică pentru delimitarea suprafețelor verzi – cca 1.835 ml;

Cantitațiile exacte se vor stabili in fază “proiect tehnic / detalii de execuție”.

**Suprafața spațiilor verzi** existente de 5.769 mp reprezentată de zone de plantare - gazon, arbuști,gropi de plantare arbori,crește prin realizarea proiectului, rezultând o suprafață de spații verzi propuse de 7.086 mp reprezentate de zone plantate cu gazon, vegetație joasă, zone cu agregate naturale compactate plantate cu vegetație înaltă, gropi de plantare arbori pe trotuare.

Toate elementele peisagere propuse vin în completarea vegetației existente, fiind atent dispuse în funcție de orientare, însorire, configurația topografică a terenului și modul în care este folosit sau traversat spațiul.

Speciile propuse în urma consultării cu specialişti peisagişti sunt alese în funcţie de dimensiune, adaptabilitate, impact estetic în toate anotimpurile şi fazele (florescenţă, coroană, frunziş de primăvară-vară şi toamnă).

Pentru proiect a fost întocmit un studiu peisagistic care include o evaluare cantitativă şi calitativă a vegetației lemnoase de pe situl propus de către SC STUDIO DE PEISAJ ANA HORHAT SRL.

În urma studiului au fost identificați un număr de 355 arbori existenți (numarul de 375 din studiul peisagistic include 20 de arbori din zonă Pieței Morii care nu intră in zonă de intervenție propusă), din care se propun pentru eliminare 78 exemplare în prima etapa și 12 exemplare în etapa 2, iar 12 exemplare tineri sunt propuse pentru relocare în alte zone verzi a municipiului Bistrița (etapa 1).

Toți ceilalți 253 arbori existenți se vor integra in amenajarea peisajera propusă, cu precizarea faptului că acestora trebuie să li se acorde o atenție deosebită în momentul demarării lucrărilor de reamenajare și un set de lucrări de întreținere, ca acțiune ulterioară.

Bilanțul arborilor și arbuștilor vizați de proiect:

|  |  |  |  |
| --- | --- | --- | --- |
|  | Total – buc+ | etapa 1 | etapa 2 |
| **Arbori identificați** | 355 | - | - |
| Arbori propuși spre eliminare | 90 | 78 | 12 |
| Arbori propuși spre păstrare | 253 | 159 | 94 |
| Arbori propuși spre relocare | 12 | 12 | 0 |
| **Arbori propuși spre plantare** | 202 | 167 | 35 |
| Arbori la finalizare proiect | 467 |  | - |
| **Arbuști identificați** | 15 | - | - |
| Arbuști propuși spre păstrare | 4 | 2 | 2 |
| Arbuști propuși spre eliminare | 11 | 7 | 4 |

Propunerea de amenajare presupune plantarea de noi exemplare de arbori, respectiv 167 de exemplare (etapa 1) și 35 de exemplare (etapa 2), din diferite specii, propuse pe criterii care au în vedere adaptabilitatea la condițiile climatului urban, identitatea locală dar și aspectul lor estetic. De asemenea, în alegerea sortimentului de plante, s-a urmărit ca acestea să nu fructifice, să nu fie invazive ori predispuse la atacul de boli și dăunători.

Se propun următoarele specii:

* *Acer campestre* „Elsrijik” – jugastru, 35 bucăți, dispus în aliniamente stradale nou-înființate, precum și în cadrul pietonalului Liviu Rebreanu, pentru a contura o perspectivă liniară unitară, distanțată față de componenta construită;
* *Acer platanoides* – paltin, 11 bucăți, dispus în cadrul aliniamentelor stradale existente, pentru completarea golurilor, rezultate în urma eliminărilor;
* *Acer platanoides* „Columnare” – paltin columnar, 42 bucăți, dispus în aliniamenete stradale nou-înființate, acolo unde profilul străzii este îngust, precum și pentru a forma o barieră verde la capetele Pietonalului Liviu Rebreanu;
* *Acer platanoides* „Cleveland” – paltin, 5 bucăți, dispus în aliniamente pe latura sud-estică a Pieței Centrale și 15 bucăți, dispus în aliniamentul propus de pe strada Dogarilor;
* *Crataegus laevigata „*Plena” – păducel, 24 bucăți, dispus atât în alinimente nou-înființate acolo unde regimul de înălțime al construcțiilor este unul mic, precum și solitar, ca accent;
* *Fraxinus excelsior* „Atlas” – frasin, 9 bucăți, dispus în aliniamentul din fața Primăriei, precum și în cadrul scuarului Pieței Centrale;
* *Prunus avium „*Plena” – cireș ornamental, 12 bucăți, dispus în aliniamente în cadrul scuarului Bisericii Evanghelice;
* *Prunus serrulata* „Royal Burgundy” – cireș japonez, 18 bucăți, dispus în aliniamente și grupuri în cadrul Pieței Morii;
* *Tilia cordata „*Greenspire” – tei pucios, 1 bucată, utilizat în cadrul aliniamentului existent pe strada Nicolae Titulescu;
* *Tilia cordata* „Rancho” – tei pucios, 9 bucăți, utilizat atât în aliniamentele nou-înființate, cât și în cadrul celor existente (strada Mihail Kogălniceanu), pentru a completa golurile, rezultate în urma eliminărilor efectuate și 20 bucăți, utilizat atât în aliniamentul propus pe strada Baba Novac, cât și în cadrul celor existente (strada George Coșbuc), pentru a completa golurile, rezultate în urma eliminărilor efectuate;
* *Ulmus hybrid* „Rebona” – ulm, 1 bucată, utilizat pentru a completa aliniamentul de ulmi de pe latura nord-estică a Pieței Centrale.

Se prevede și plantarea de vegetație decorativă de înălțime medie și mică, din specii de arbuști și plante perene cu flori sau graminee ornamentale, împărțite pe zone de umbră și zone de soare. Se propune introducerea plantelor perene și a gramineelor decorative deoarece necesită întreținere minimă, cantități reduse de apă și conferă un aspect naturalistic plăcut, cu accente cromatice și texturale în toate anotimpurile. Se va acorda o atenție deosebită amenajării palierului inferior de vegetație din cadrul Pieței Centrale, utilizând specii floricole cu valențe ornamentale și ecologice ridicate, care să citeze grădinile cu plante edibile și aromatice istorice, precum: coada șoricelului (*Achillea millefolium*), mentă decorativă (*Monarda didyma*), echinacee (*Echinacea hybrida*), mentă de munte (*Calamintha nepeta*), salvie (*Salvia nemorosa*), menta pisicii (*Nepeta faassennii*), etc.

Se vizează și amenajarea de suprafețe înierbate cu rulouri de gazon, cu specii de graminee alese astfel încât să fie rezistente la uzură și călcare. Se vor utiliza graminee cu viteză de creștere medie care mențin un aspect de pătură vegetală densă, rezistentă la condiții mai dure, inclusiv la hidratare redusă și cu capacitate ridicată de regenerare. Se recomandă utilizarea unor amestecuri de specii diferite în funcție de expunere (zone predominante de umbră sau de soare).

**Mobilier urban**

* Materialele, tratările şi culorile constituie factorii unei amenajări coerente, unitare în relaţia cu pavajul şi corpurile de iluminat.
* Condiţiile tehnice de calitate pentru reperele din lemn, metal, alte materiale utilizate, vor fi cele prevăzute de către standardele europene:
* suprafeţele metalice să fie plane şi curate, să reziste la acţiunea agenţilor corozivi, fie prin structura lor, fie prin protejare anticorozivă corespunzătoare;
* toate elementele din lemn vor fi de esenţă tare, cu caracteristici fizico-mecanice speciale pentru exterior (ex. stejar, iroko, belinga, teak, etc.);
* accesoriile metalice şi şuruburile trebuie să fie protejate anticoroziv, iar la fixarea acestora pe suprafeţele vizibile trebuie să fie acoperite sau îngropate, atât pentru siguranţa utilizatorului cât şi în scop decorativ;
* toate elementele metalice vor fi zincate la cald, vopsite în câmp electrostatic, cu vopsea pulbere (pe bază de poliesteri), mată.toate elementele de mobilier urban vor fi fixate în blocuri de fundaţie sub nivelul pavajului.

Elementele de mobilare sunt astfel alese şi poziţionate încât configurează zone diferenţiate în funcţie de forma şi particularităţile spaţiului în care sunt prevăzute, de direcţii vizuale, însorire respectiv umbrire.

**Mobilierul pentru șezut, bănci sau scaune**, cu sau fără spătar, se concentrază pe piețele, traseul străzilor și aleilor din interiorul spațiilor verzi și în zonele de convergență a acestora. În zone mai liniștite, sunt organizare grupuri de bănci și mese (total 148 elemente de mobilier pentru șezut).

**Coșurile de gunoi** sunt amplasate de obicei de-a lungul trotuarelor, în apropierea băncilor sau corpurilor de iluminat, în zonele propuse a fi utilizate mai intens vor fi prevăzute coșuri de gunoi cu colectare selectivă și coșuri de gunoi speciale pentru câini (total 130 buc.).

**Locurile de parcare pentru biciclete** vor fi distribuite în toate zonele accesibile (total 58 buc.), deasemenea vor fi prevăzute încărcătoare pentru trotinete și biciclete electrice în Piața Morii și pe străzile L. Rebreanu (capatul estic), E. Teodoroiu și N. Titulescu (capatul sudic), cu 3.5kW fiecare.

Se prevăd fântâni artizanale in Piața Centrala, Piața Morii și pe str L. Rebreanu: o fântana rotundă la colțul nord-estic a Pieței Centrale, un șir de fântâni lineare dotate cu jeturi pe latură sudica a Pieței Centrale (suprafața cca. 235 mp), un șir de fântâni lineare dotate cu jeturi pe str. L. Rebreanu (suprafața cca. 516 mp), o fântana dinamică pavimentată cu jeturi de apă (suprafața cca 18 mp) în Piața Morii și cișmele de apă potabilă în zonele importante de convergență ale strazilor (15 buc. total).

**Dotări pentru fitness și sport**

Pentru zona destinată mișcării în aer liber (în zonă Piaței Morii) se propun echipamente de fitness pentru diferite grupe musculare și diferite nivele de dificultate și suprafețe (dimensionate corespunzător), dotate cu mese de tenis.

**Dotări speciale**

Stații de încărcare biciclete / trotinete electrice amplasate pe traseul sau în zonele accesibile bicicletelor și trotinetelor, în locurile unde vor fi amplasare cadre/suport pentru staționare, sunt propuse și stații de încărcare electrice respectiv în Piața Morii și pe străzile L. Rebreanu (capatul estic), E. Teodoroiu și N. Titulescu (capatul sudic).

Prize pentru iluminatul festiv (integrate în stâlpii de iluminat), rețea wireless și conectori subterani pentru evenimente – în Piața Centrală, Piața Morii și pe str. L. Rebreanu.

**Iluminat public**

Modernizarea si eficientizarea sistemului de iluminat public prin folosirea aparatelor de iluminat cu surse LED, cu componente de comunicatie wireless ce permit programarea acestora pentru functionarea pe diferite nivele de putere, pe diferite paliere orare (Sistem de telegestiune).

Cabluri, echipamente și accesorii, necesare realizării instalațiilor electrice și de curenți slabi.

**Elemente și lucrări de rezistență**

Lucrările de rezistență vor include infrastructura pentru mobilier și echipamente.

**Elemente și lucrări de instalații**

Lucrările de instalații vor include:

* rețelele de distribuție pentru apă potabilă pentru cișmele – 2.612 ml;
* rețelele de canalizare menajeră și ape pluviale – cca 150 ml (racorduri la rețele existente);
* instalații electrice pentru: iluminat, alimentarea diverșilor conectori, protecția împotriva șocurilor electrice și instalația de legare la pământ - 1.950 ml.

**Organizarea de șantier**

Lucrările de construcție vor fi realizate etapizat, pe mai multe tronsoane.Prin proiectul și planul de organizare a execuției, din fază ulterioară a prezentului proiect, se vor stabili numarul etapelor și amplasarea exacta a organizărilor de șantier. În principiu, vor fi amplasate în zonă Pieței Centrale, în zonă Pieței Morii, și în parcarea existentă de pe str. A. Vlahuța.

Pentru realizarea organizării de șantier se vor respecta următoarele:

* se vor realiza grupuri sanitare ecologice pentru muncitori;
* amenajare de platforme balastate-pietruite pentru organizarea spaţiilor specifice lucrărilor de şantier, amplasarea de barăci pentru personal şi pentru depozitarea materialelor;
* amenajarea utilităţilor pentru organizarea de şantier respectiv alimentare cu apă potabilă, energie electrică;
* în incinta şantierului se va amenaja un punct de spălare a roţilor pentru ca la ieşirea din şantier să nu afecteze străzile (în anotimpul ploios);
* betoanele se vor prelua de la staţiile de preparare betoane specifice şi autorizate;
* mijloacele de transport vor fi asigurate astfel încât să nu existe pierderi de material, autovehiculele folosite la construcţii vor avea inspecţia tehnică efectuată prin Staţii de Inspecţie Tehnică autorizate;
* toate vehiculele şi echipamentele mecanice folosite vor fi prevăzute cu amortizoare de zgomot, iar echipamentele fixe vor fi pe cât posibil introduse in incinte izolate acustic;
* depozitarea materialelor de construcţie şi a solului vegetal decopertat se va face în zone special amenajate;
* pământul excavat va fi folosit ca material de umplutură;
* deşeurile rezultate din execuţia proiectului (materiale de construcţii) vor fi colectate selectiv pe categorie de deşeu şi depozitate în locuri special amenajate, până la depozitarea finală a acestora
* la depozitul de deşeuri a localităţii a celor nevalorificabile sau până la predarea către societăţi specializate în valorificarea acestora a celor valorificabile;
* după încheierea lucrărilor se va face curăţarea terenului de pământ, betoane, praf ciment, nisip, agregate minerale (pietriş, balast), transportarea acestora în locuri indicate de către Primăria Municipiului Bistrița.
* Materialele de construcție se vor procura gradual, funcție de etapa din graficul de execuție a lucrărilor care se derulează. Betonul se va aduce de la stația de betoane. Strada/drumul pe care este amplasată organizarea de șantier permite accesul mijloacelor de transport, camioane și betoniere, fără întreruperea traficului în zonă.

***b) cumularea cu alte proiecte existente și/sau aprobate****:*

*- In cadrul Planului de Mobilitate Urbană Durabilă 2021-2027 sunt prevazute proiecte prioritare vizând mobilitatea urbană durabilă, care sunt complementare, asigurand continuitatea traseelor pietonale, de biciclete si de transport public, fiind implementate deja proiectele: „Linie verde de transport public utilizând mijloace de transport cu motor electric , hibrid sau norma de poluare redusa” și „Amenajare pista de ciclisti in municipiul Bistrita, etapa I”.;*

***c) utilizarea resurselor naturale, în special a solului, a terenurilor, a apei și a biodiversităţii****:*

*- la execuţia lucrărilor se vor utiliza numai materiale conform reglementărilor naţionale/comunitare procurate de la furnizori autorizaţi. Resursele naturale folosite în construcție sunt agregate, pământ.*

*- racordarea la reţeaua electrică și de apă și canalizare existente în zonă se va face în bază unor proiecte de specialitate;*

***d) cantitatea şi tipurile de deşeuri generate/gestionate****:*

*Deşeurile rezultate în perioada de realizare a investiţiei:*

*• pământ şi pietre din realizarea săpăturilor - cod 17 05 04 - va fi utilizat la amenajarea finală a zonelor afectate de lucrări;*

*• fier și oțel - cod 17 04 05 - se va colecta în container și se va valorifica;*

*• lemn – cod 17 02 01 - se va colecta în container și se va valorifica;*

*• nisip şi pământ contaminat cu produse petroliere - cod 17 05 03\* (poate rezulta numai în cazul pierderilor accidentale) - se va depozita în container metalic şi va fi evacuat de agent economic specializat;*

*• ambalaje de material plastic - cod 15 01 02 - va fi colectat în pubelă şi va fi eliminat de firma de salubrizare;*

*• deşeu menajer - cod 20 03 01 - va fi colectat în pubelă şi va fi eliminat de firma de salubrizare.*

*Deşeurile vor fi evidenţiate şi gestionate de firma constructoare. În contractul de execuţie se va stipula obligaţia executantului de a gestiona deşeurile (colectare, depozitare şi eliminare de pe amplasament).*

*Se vor lua măsuri suplimentare de protecţie la încărcarea, descărcarea şi transportul materialelor pulverulente, pentru a evita contaminarea cu praf a zonelor adiacente șantierului.*

*Se vor lua măsuri pentru evacuarea controlată a deșeurilor, cu o gestiune clară, conform legislației de mediu transpusă prin H.G. nr. 856 / 2002 privind gestiunea deșeurilor şi H.G. nr. 235 / 2007 privind gestionarea uleiurilor uzate.*

*După încheierea lucrărilor se va face curăţarea terenului de pământ, betoane, praf ciment, nisip, agregate minerale (pietriş, balast), transportarea acestora în locuri indicate de către Primăria Municipiului Bistrița.*

*Pentru perioada de exploatare, au fost propuse de coșuri de gunoi simple cu o capacitate de cca. 30-35l, coșuri de gunoi speciale pentru câini și coșuri compuse pentru colectare selectivă, amplasate în zonele care se estimează a fi mai aglomerate. Coșurile de gunoi sunt distribuite în toate zonele, în general adiacent aleilor și în apropierea altor obiecte de mobilier, la o distanță medie de 35-40m.*

***e) poluarea şi alte efecte negative:***

*În perioada de executare a lucrărilor propuse în proiect, sursele de zgomot sunt reprezentate de către utilaje şi mijloace de transport.*

*În perioada de execuţie se vor lua o serie de măsuri de natură organizatorică şi tehnologică:*

*- lucrările se vor desfăşura strict pe amplasamentele supuse avizării, astfel rezultând o limitare a zgomotelor produse de trafic în zonă;*

*- se va respecta programul de lucru pe timpul zilei;*

*- se va respecta nivelul fonic maxim admis în afara amplasamentului, de 65 dB;*

***f) riscurile de accidente majore și/sau dezastre relevante pentru proiectul în cauză, inclusiv cele cauzate de schimbările climatice, conform informațiilor științifice:*** *pe perioada execuţiei și funcţionării obiectivului riscul de accident este redus, nu se utilizează substanţe periculoase;*

***g)******riscurile pentru sănătatea umană (de ex., din cauza contaminării apei sau a poluării atmosferice):***

*- în perioada de construcție impactul asupra populaţiei și sănătății umane poate fi apreciat ca nesemnificativ;*

*- în perioada de exploatare, realizarea proiectului va avea un impact pozitiv asupra sănătății umane.*

**2. Amplasarea proiectelor:**

**2.1** **utilizarea actuală şi aprobată a terenurilor:**

*- conform Certificatului de Urbanism nr. 579 din 27.03.2023 emis de Primăria Municipiului Bistriţa, valabil 24 luni, terenul are categoria de folosință drumuri, curți construcții, și construcții cu destinația grupuri sanitare, statuia Andrei Mureșanu și spațiu comercial compus din sală de vânzare, iar conform PUZ „Zona construită protejată a Municipiului Bistrița” aprobat prin HCL nr. 73/2009 imobilele sunt situate în interiorul zonei protejate a municipiului Bistrița, precum și în zona de protecție ansamblului urban fortificat al municipiului Bistrița și P.U.G. al Municipiului Bistrița aprobat prin;*

**2.2 bogăţia, disponibilitatea, calitatea şi capacitatea de regenerare relative ale resurselor naturale, inclusiv solul, terenurile, apa şi biodiversitatea, din zonă și din subteranul acesteia:**

*- materialele de construcții utilizate în cadrul proiectului vor fi asigurate de către antreprenorul lucrării, de la furnizori autorizaţi;*

**2.3****capacitatea de absorbţie a mediului natural, acordându-se o atenţie specială următoarelor zone:**

a) zone umede, zone riverane, guri ale râurilor: *proiectul nu se implementează în astfel de zone, fiind amplasat în intravilanul municipiului Bistrița;*

b) zone costiere şi mediul marin: *proiectul nu este amplasat în zonă costieră sau mediu marin;*

c) zonele montane şi forestiere: *proiectul nu este amplasat în zone montane sau în fond forestier;*

d) arii naturale protejate de interes naţional, comunitar, internaţional: *zona destinată implementării proiectului nu se intersectează și nu se află în imediata vecinătate a nici unui sit de importanță comunitară sau arie naturală protejată de interes național;*

e) zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate,conservarea habitatelor naturale, a florei și faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară și hidrogeologică: *în zona studiată, sau în apropiere, nu există situri Natura 2000 sau alte areale sensibile;*

f) zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri: *nu sunt zone în care să existe cazuri de nerespectare a standardelor de calitate a mediului;*

g) zonele cu o densitate mare a populației*: zona studiată se află în intravilanul municipiului Bistrița, într-o zonă populată, unde preponderent sunt amplasate imobile de locuințe colective, imobile de servicii, cultură și educație și zonă turistică;*

h) peisaje şi situri importante din punct de vedere istoric, cultural sau arheologic: *zona studiată se află în intravilanul municipiului Bistrița, în interiorul zonei protejate a municipiului Bistrița, precum și în zona de protecție ansamblului urban fortificat al municipiului Bistrița;*

***3. Tipurile și caracteristicile impactului potenţial:***

***a)******Importanța și extinderea spațială a impactului:***

*- impactul produs de realizarea lucrărilor ce fac obiectul proiectului, nu se va extinde în afara zonei studiate; după punerea în funcțiune a proiectului impactul pe factori de mediu, social și economic se va extinde asupra întregii zone și va fi unul pozitiv;*

*Impactul asupra factorului de mediu aer*

*Impactul asupra factorului de mediu apă: proiectul nu este amplasat în vecinătatea cursurilor de apă, nu utilizează apă din acvifer, iar apele meteorice și de la fântânile arteziene după colectare sunt evacuate în rețeaua de canalizare a municipiului.*

*Impactul asupra factorului de mediu sol/subsol* *În perioada de realizare a lucrărilor propuse se va manifesta impact nesemnificativ asupra solului prin lucrări care vor afecta orizonturile superficiale ale solului.* *Impactul se va manifesta strict în punctele de lucru, va fi direct, de magnitudine redusă.*

*Impactul asupra factorului de mediu biodiversitate: În perioada de realizare a lucrărilor propuse se va manifesta impact negativ nesemnificativ care se va manifesta strict în punctele de lucru, va fi direct, de magnitudine redusă. La finalizarea proiectului suprafața spațiilor verzi și numărului de arbori de pe amplasament va crește.*

*Impactul asupra mediului social și economic, sănătate umană În perioada de execuţie a lucrărilor propuse prin proiect, impactul manifestat asupra populaţiei va fi direct, limitat în timp strict pe perioada desfăşurării lucrărilor, de magnitudine redusă. Activitatea se va desfăşura numai pe timpul zilei – nu va fi afectată perioada de odihnă. Poluanţii emişi nu au caracter cumulativ, sunt din surse mobile, dispersia lor se face pe măsura deplasării.*

***b)******Natura impactului:***

*- realizarea proiectului induce un impact negativ redus, direct asupra factorilor de mediu pe termen scurt în perioada de execuție a lucrărilor. Impactul asupra interacțiunilor dintre aceste elemente la finalizarea lucrărilor va fi unul pozitiv.*

***c)******Natura transfrontieră a impactului:***

*- lucrările propuse nu au efecte transfrontiere întrucât amplasamentul nu se află într-o zonă transfrontalieră;*

***d)******Intensitatea şi complexitatea impactului:***

*- impact redus, manifestat local și temporar asupra factorilor de mediu, pe perioada de execuție;*

***e)******Probabilitatea impactului****:*

*- probabilitatea impactului este redusă, prin măsurile adoptate şi prin dotările prevăzute de investiţie, probabilitatea apariţiei unui impact negativ semnificativ este puţin probabilă;*

***f)******Debutul, durata, frecvenţa şi reversibilitatea impactului:***

*- impactul asupra mediului este redus pe durata de execuție a proiectului, de mică intensitate și reversibil;*

*- investiția se estimează a se realiza în 36 luni;*

***g) Cumularea impactului cu impactul altor proiecte existente și/sau aprobate:***

*- In cadrul Planului de Mobilitate Urbană Durabilă 2021-2027 sunt prevazute proiecte prioritare vizând mobilitatea urbană durabilă, care sunt complementare, asigurand continuitatea traseelor pietonale, de biciclete si de transport public, fiind implementate deja proiectele: „Linie verde de transport public utilizând mijloace de transport cu motor electric , hibrid sau norma de poluare redusa” și „Amenajare pista de ciclisti in municipiul Bistrita, etapa I”. Nu se va genera un impact cumulativ cele două proiecte, acestea fiind în stadiu avansat de implementare.*

***h) Posibilitatea de reducere efectivă a impactului:***

*- respectarea măsurilor propuse pentru prevenirea și diminuarea potențialului impact identificat, precum și a condițiilor impuse, conduc la reducerea impactului asupra factorilor de mediu.*

**II. Motivele pe bază cărora s-a stabilit necesitatea neefectuării evaluării adecvate sunt următoarele:**

*- proiectul propus* ***nu******intră sub incidența art. 28*** *din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea nr. 49/2011, cu modificările și completările ulterioare.*

**III. Motivele pe bază cărora s-a stabilit necesitatea neefectuării evaluării impactului asupra corpurilor de apă** **sunt următoarele:**

*- proiectul propus* ***nu******intră sub incidența prevederilor***[***art. 48***](https://lege5.ro/Gratuit/ge3demru/legea-apelor-nr-107-1996?pid=10135143&d=2019-01-17#p-10135143)***și***[***54***](https://lege5.ro/Gratuit/ge3demru/legea-apelor-nr-107-1996?pid=10135178&d=2019-01-17#p-10135178)*din Legea apelor nr. 107/1996, cu modificările și completările ulterioare.*

**Condiţii de realizare a proiectului**:

*1. Se vor respecta prevederile O.U.G. nr. 195/2005 privind protecţia mediului, cu modificările și completările ulterioare.*

*2. Materialele necesare pe parcursul execuţiei lucrărilor vor fi depozitate numai în locuri special amenajate, astfel încât să se asigure protecţia factorilor de mediu. Se interzice depozitarea necontrolată a deşeurilor.*

*3. Pe parcursul execuţiei lucrărilor se vor lua toate măsurile pentru prevenirea poluărilor accidentale, iar la finalizarea lucrărilor terenul afectat de lucrări se va aduce la starea iniţială.*

*4. Mijloacele de transport și utilajele folosite vor fi întreţinute corespunzător, pentru reducerea emisiilor de noxe în atmosferă și prevenirea scurgerilor accidentale de carburanţi/lubrifianţi.*

*5. Se va asigura în permanenţă stocul de materiale şi dotări necesare pentru combaterea efectelor poluărilor accidentale (materiale absorbante pentru eventuale scurgeri de carburanţi).*

*6. La încheierea lucrărilor se vor îndepărta atât materialele rămase neutilizate, cât şi deşeurile rezultate în timpul lucrărilor. Deşeurile de construcţie şi deşeurile menajere vor fi transportate şi depozitate prin relaţie contractuală cu operatorul de salubritate din zonă, iar deşeurile valorificabile se vor preda la societăţi specializate, autorizate pentru valorificarea lor.*

*7. Se interzice accesul de pe amplasament pe drumurile publice cu utilaje și mijloace de transport necurăţate. Titularul activităţii are obligaţia asigurării cu instalaţiile necesare acestui scop - instalaţii de spălare și sistem colector de ape uzate.*

*8. În scopul conservării și protejării speciilor de plante și animale sălbatice terestre, acvatice și subterane, prevăzute în anexele nr. 4 A și 4 B din OUG 57/2007 cu modificările și completările ulterioare, care trăiesc în afara ariilor naturale protejate, sunt interzise:*

*a) orice formă de recoltare, capturare, ucidere, distrugere sau vătămare a exemplarelor aflate în mediul lor natural, în oricare dintre stadiile ciclului lor biologic;*

*b) perturbarea intenționată în cursul perioadei de reproducere, de creștere, de hibernare și de migrație;*

*c) deteriorarea, distrugerea și/sau culegerea intenționată a cuiburilor și/sau ouălor din natură;*

*d) deteriorarea și/sau distrugerea locurilor de reproducere ori de odihnă;*

*e) recoltarea florilor și a fructelor, culegerea, tăierea, dezrădăcinarea sau distrugerea cu intenție a acestor plante în habitatele lor naturale, în oricare dintre stadiile ciclului lor biologic;*

*f) deținerea, transportul, vânzarea sau schimburile în orice scop, precum și oferirea spre schimb sau vânzare a exemplarelor luate din natura, în oricare dintre stadiile ciclului lor biologic.*

*9. La execuția lucrărilor se vor respecta întocmai cele menționate în memoriul de prezentare (date, parametrii), justificare a prezentei decizii.*

*10. La finalizarea investiţiei, titularul va notifica Agenţia pentru Protecţia Mediului Bistriţa-Năsăud şi Comisariatul Judeţean Bistrița-Năsăud al Gărzii Naționale de Mediu pentru verificarea conformării cu actul de reglementare.*

**Prezenta decizie este valabilă pe toată perioada de realizare a proiectului, iar în situația în care intervin elemente noi, necunoscute la data emiterii prezentei decizii sau se modifică condițiile care au stat la bază emiterii acesteia, titularul proiectului are obligația de a notifica autoritatea competentă emitentă.**

Orice persoană care face parte din publicul interesat și care se consideră vătămată într-un drept al său ori într-un interes legitim se poate adresa instanței de contencios administrativ competente pentru a ataca, din punct de vedere procedural sau substanțial, actele, deciziile ori omisiunile autorității publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ [nr. 554/2004](https://lege5.ro/Gratuit/gu3dsojy/legea-contenciosului-administrativ-nr-554-2004?d=2019-01-10), cu modificările și completările ulterioare.

Se poate adresa instanței de contencios administrativ competente și orice organizație neguvernamentală care îndeplinește condițiile prevăzute la art. 2 din Legea nr. 292/2018 privind evaluarea impactului anumitor proiecte publice și private asupra mediului, considerându-se că acestea sunt vătămate într-un drept al lor sau într-un interes legitim.

Actele sau omisiunile autorității publice competente care fac obiectul participării publicului se atacă în instanță odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

Înainte de a se adresa instanței de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice și private asupra mediului au obligația să solicite autorității publice emitente a deciziei prevăzute la art. 21 alin. (3) sau autorității ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoștința publicului a deciziei.

Autoritatea publică emitentă are obligația de a răspunde la plângerea prealabilă prevăzută la art. 22 alin. (1), în termen de 30 de zile de la data înregistrării acesteia la acea autoritate.

Procedura de soluționare a plângerii prealabile prevăzută la art. 22 alin. (1) este gratuită și trebuie să fie echitabilă, rapidă și corectă.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice și private asupra mediului și ale Legii [nr. 554/2004](https://lege5.ro/Gratuit/gu3dsojy/legea-contenciosului-administrativ-nr-554-2004?d=2019-01-10), cu modificările și completările ulterioare.

DIRECTOR EXECUTIV,

biolog-chimist Sever Ioan ROMAN

ŞEF SERVICIU ŞEF SERVICIU

AVIZE, ACORDURI, AUTORIZAŢII, CALITATEA FACTORILOR DE MEDIU,

ing. Marinela Suciu ing. Anca Zaharie

ÎNTOCMIT, ÎNTOCMIT,

ecolog Alina Șteopan geograf Nicoleta Șomfelean

AGENȚIA PENTRU PROTECȚIA MEDIULUI BISTRIȚA-NĂSĂUD

Strada Parcului, nr. 20, Bistrița, jud. Bistrița-Năsăud, Cod poștal 420035

Tel.: +4 0263224064 Fax: +4 0263223709 e-mail: [office@apmbn.anpm.ro](mailto:office@apmbn.anpm.ro) website: <http://apmbn.anpm.ro>

|  |
| --- |
| Operator de date cu caracter personal, conform Regulamentului (UE) 2016/679 |